AGF-akiliisinnaajunnaarmat: Asii ungasissumut aaqqiissuteqaqqusivoq | Sermitsiaq.AG\nAGF-akiliisinnaajunnaarmat: Asii ungasissumut aaqqiissuteqaqqusivoq\nBorgmester Asii Chemnitz Narup naalakkersuisunik tapersersuivoq Arctic Green Food akiliisinnaajunnaarnerata kingorna\nAsii Chrmnitz Narup, Kommuneqarfik Sermersuumi IA borgmesterip Arctic Green Foodip akiliisinnaajunnaarnerata kingorna Naalakkersuisut tapersersornerarpai. Assi: Kommuneqarfik Sermersooq\nTuesday, 05. March 2013 - 09:44\n- Arctic Green Foodip akiliisinnaajunnaarnera kiisalu Aalisarnermut, Piniarnermut Nunalerinermullu Naalakkersuisuugallartup, Ane Hansenip, AGF-p tunitsiveqarfigisimasaani tunitsivinnik qularnaariniarluni oqarnera pillugu – uanga Kommuneqarfik Sermersuumi borgmesteritut tamanna taamaallaat tapersersorsinnaavara.\nTaama allappoq Asii Chemnitz Narup, IA-borgmesteri.\n- Uannut pingaaruteqarpoq erseqqissassallugu, kiffartuussinermut isumaqatigiissut pisussaaffiliimmat. Ittoqqortoormiini tunitsivik 2008-mili uninngavoq, tamannalu illersorneqarsinnaasimanngilaq illersorneqarsinnaananilu. Illoqarfimmuinnaanngitsoq – aamma tunisisartunut ataasiakkaanut. Taamaattumik pingaartorujussuuvoq ataavartumik ungasissumullu isigaluni tunitsiveqarnerup aaqqiiffigineqarnissaa – aamma Ittoqqortoormiini, Asii Chemnitz Narup tusagassiivinnut allappoq.\nTunitsiviit tamaasa eqqaamallugit\nSuliniutaasut tapersersorpakka, aalisartunik piniartunillu suannik tunisisangajalersunik qularnaarisussat. Aammali taama pingaartigaaq, upalungaarsimasut AGF-p siunissaa pillugu nalilersuisussat eqqaamassammatigit kiffartuussinissamut isumaqatigiissummi taaneqartut tunitsiviit tamaasa. Upalungaarsimasunit tunitsiviit ingerlasut kisimik qiviarneqassanngillat aammali tunitsiviit – teknikkikkut ajornartorsiuteqarneq pissutigalugu uninngasimasut aaqqiivigineqartariaqarput – soorlu Ittoqqortoormiini tunitsivik, borgmesteri erseqqissaavoq apriilip aappaani kingumut kommunimut qineqqusaartoq.\nArctic Green Food februaarip 28-ani akiliisinnaajunaarpoq.